RÅDETS FORORDNING (EF) Nr. 1357/96 af 8. juli 1996 om tillægsbetalinger i 1996 til præmierne i forordning (EØF) nr. 805/68 om den fælles markedsordning for oksekød og om ændring af samme forordning

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet (1), og

ud fra følgende betragtninger:

I henhold til Rådets forordning (EØF) nr. 805/68 (2) udbetales der handyrpræmie og ammekopræmie til producenterne som kompensation for følgerne af, at interventionsprisen blev nedsat ved reformen af sektoren;

markedet for oksekød er blevet ramt af alvorlige forstyrrelser som følge af forbrugernes bekymringer i forbindelse med bovin spongiform encephalopati (BSE), og af hensyn til sektorens fremtid vil der blive stillet supplerende midler til rådighed; med henblik på hurtig udbetaling og for at opnå den ønskede økonomiske virkning bør midlerne generelt stilles til rådighed i form af tillægsbetalinger til præmierne for præmieberettigede dyr for kalenderåret 1995, da de nødvendige data allerede foreligger; producenterne er imidlertid kun berettiget til tillægsbetalingerne, i det omfang det antal dyr, for hvilket de er præmieberettiget for kalenderåret 1996, ikke er mindre end for kalenderåret 1995;

beløb, der er betalt for meget, skal modregnes i producentens ret til præmie for kalenderåret 1996, eller, hvis det ikke er muligt, tilbagebetales til myndighederne i den pågældende medlemsstat; det beløb, som de for meget udbetalte midler udgør, bør tildeles producenter, som er berettiget til præmier for et større antal dyr i kalenderåret 1996 end året før, i forhold til det øgede antal;

tillægsbetalingerne til producenter, som har modtaget præmie, løser måske ikke fuldstændigt visse producenters problemer afhængigt af den enkelte medlemsstats særlige produktionsstruktur; medlemsstaterne bør til sådanne producenter kunne foretage udbetalinger, der enten finansieres af Fællesskabet eller er national støtte; det beløb, der finansieres af Fællesskabet og stilles til rådighed for en medlemsstat til dette formål, bør afspejle størrelsen af dens kvægbestand, som er mest berørt af den aktuelle krise, og tage hensyn til de udbetalinger, som er foretaget i henhold til denne forordning; en medlemsstat bør kun have tilladelse til at udbetale national støtte, hvis en sådan tilladelse ikke medfører en overskridelse af det anslåede indkomsttab;

de medlemsstater, i hvilke det på grund af produktionsstrukturen er mere hensigtsmæssigt at anvende et andet betalingssystem end nævnte præmieforhøjelse, og/eller hvor dette er nødvendigt på grund af behovet for at foretage alle betalinger senest den 15. oktober, bør bemyndiges til uanset ovenstående at fordele hele den støtte, som ellers skulle have været udbetalt i form af præmieforhøjelse, samt det i bilaget fastsatte beløb til kvægproducenter ud fra objektive kriterier;

ifølge forordning (EØF) nr. 805/68 udbetales der en forarbejdningspræmie for spæde tyrekalve, der fjernes fra produktionen, inden de er ti dage gamle; erfaringen har vist, at der kun er meget kort tid mellem det tidspunkt, hvor en kalv kan fjernes fra en bedrift, og det tidspunkt, hvor den skal fjernes fra produktionen; derfor bør Kommissionen under visse omstændigheder kunne give tilladelse til, at aldersgrænsen på ti dage forhøjes -

UDSTEDT FØLGENDE FORORDNING:

Artikel 1

1. En producent, hvis ret til en særlig præmie i henhold til artikel 4b i forordning (EØF) nr. 805/68 er godtgjort for dyr, han har holdt i kalenderåret 1995, er berettiget til en tillægsbetaling på 23 ECU til hver præmie, som han modtager, jf. dog stk. 3 i nærværende artikel. Tillægsbetalingen skal så vidt muligt finde sted samtidig med betalingen af den præmie, som er nævnt i artikel 4b, stk. 6.

2. En producent, hvis ret til ammekopræmie i henhold til artikel 4d i forordning (EØF) nr. 805/68 er godtgjort for dyr, han har holdt i kalenderåret 1995, er berettiget til en tillægsbetaling på 27 ECU for hver præmie, som han modtager, jf. dog stk. 3 i nærværende artikel. Tillægsbetalingen skal så vidt muligt finde sted samtidig med betalingen af den præmie, som er nævnt i artikel 4d, stk. 7.

3. En producents ret til hver af de tillægsbetalinger, som er nævnt i stk. 1 og 2 og modtaget for kalenderåret 1995, afhænger af antallet af dyr, for hvilke han godtgør, at han er præmieberettiget i kalenderåret 1996.

4. Medlemsstaterne træffer alle de foranstaltninger, der er nødvendige for, at producenterne, når de modtager tillægsbetalingerne, bliver informeret om, at deres ret til disse betalinger er underkastet betingelsen i stk. 3.

Artikel 2

1. Hvis det præmieberettigede antal dyr for kalenderåret 1996 er mindre end det antal, som en producent har modtaget tillægsbetalinger for i henhold til artikel 1, skal den del af tillægsbetalingerne, som han ikke var berettiget til, modregnes i hans ret til præmier i henhold til forordning (EØF) nr. 805/68 for kalenderåret 1996.

2. Hvis en producent ikke ansøger om præmier i henhold til forordning (EØF) nr. 805/68 for kalenderåret 1996, eller hvis de præmier, som han er berettiget til, ikke er store nok til, at den modregning, som er nævnt i stk. 1, kan foretages, skal han tilbagebetale de tillægsbetalinger, som han har modtaget i henhold til stk. 1 og ikke var berettiget til.

3. Uanset stk. 1 og 2 kan medlemsstaterne beslutte ikke at kræve tilbagebetaling af beløb på 20 ECU eller derunder pr. producent, såfremt deres nationale lovgivning indeholder bestemmelser om ikke at foretage inddrivelse under tilsvarende omstændigheder.

Artikel 3

Producenter, der for kalenderåret 1996 har ret til præmier for et større antal dyr end for kalenderåret 1995, er berettiget til yderligere tillægsbetalinger. Betalingerne kan kun finde sted:

- i det omfang tillægsbetalinger til producenter, som ikke var berettiget til dem, tilbagebetales eller inddrives i den berørte medlemsstat, og

- i forhold til det yderligere antal præmier, som er modtaget for kalenderåret 1996.

Artikel 4

Medlemsstaterne kan:

a) anvende de beløb, der er fastsat i bilaget, til betalinger til kvægproducenter, som står over for akutte problemer som følge af markedssituationen, der ikke fuldstændigt løses ved de foranstaltninger, som er nævnt i artikel 1, 2 og 3, og

b) senest den 1. juli 1997 betale national støtte til sådanne producenter ud over de beløb, som er nævnt i litra a), såfremt denne støtte ikke overstiger de anslåede indkomsttab. Den samlede nationale støtte fra en medlemsstat må i intet tilfælde overstige det samlede støttebeløb, som den pågældende medlemsstat modtager i medfør af denne forordning.

Artikel 5

Uanset artikel 1-4 kan medlemsstaterne yde det samlede støttebeløb, der følger af anvendelsen af artikel 1, stk. 1 og 2, og artikel 4, litra a), til kvægavlerne efter objektive kriterier, forudsat at der ikke gives en kompensation, der overstiger disse kvægavleres indkomsttab, samt at der ikke sker konkurrenceforvridning.

Artikel 6

Som omregningskurs anvendes landbrugsomregningskursen pr. 1. januar 1996.

Artikel 7

Med undtagelse af den i artikel 4 omhandlede nationale støtte anses de foranstaltninger, som er indført ved denne forordning, som værende interventionsforanstaltninger med henblik på at stabilisere landbrugsmarkederne i henhold til artikel 3, stk. 1, i Rådets forordning (EØF) nr. 729/70 af 21. april 1970 om finansiering af den fælles landbrugspolitik (3).

Fællesskabet finansierer kun medlemsstaternes udgifter til betalinger som nævnt i artikel 1, artikel 4, stk. 1, litra a), og artikel 5, hvis betalingerne har fundet sted senest den 15. oktober 1996.

Artikel 8

I artikel 4i, stk. 4, i forordning (EØF) nr. 805/68 indsættes følgende led:

»- på grundlag af en behørigt begrundet ansøgning, der omfatter passende kontrolforanstaltninger, bemyndige en medlemsstat til at betale den præmie, der er nævnt i stk. 1, for dyr, som fjernes fra produktionen, inden de er tyve dage gamle.«

Artikel 9

Medlemsstaterne træffer alle de foranstaltninger, der er nødvendige for at sikre, at denne forordning overholdes.

Artikel 10

Eventuelle gennemførelsesbestemmelser til denne forordning vedtages efter proceduren i artikel 27 i forordning (EØF) nr. 805/68.

Artikel 11

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. juli 1996.

På Rådets vegne

R. QUINN

Formand

(1) Udtalelse afgivet den 21. juni 1996 (endnu ikke offentliggjort i Tidende).

(2) EFT nr. L 148 af 28. 6. 1968, s. 24. Forordningen er senest ændret ved forordning (EF) nr. 894/96 (EFT nr. L 125 af 23. 5. 1996, s. 1).

(3) EFT nr. L 94 af 28. 4. 1970, s. 13. Forordningen er senest ændret ved forordning (EF) nr. 1287/95 (EFT nr. L 125 af 8. 6. 1995, s. 1).

BILAG

Beløb omhandlet i artikel 4, litra a)

>TABELPOSITION>